b'\n_START_ARTICLE_\nSlovenska liga v hokeju na travi\n_START_PARAGRAPH_\nSlovenska liga v hokeju na travi je najpomembnej\xc5\xa1e klubsko tekmovanje v hokeju na travi v Sloveniji. Liga je bila ustanovljena leta 1991 in poteka pa pod okriljem Zveze za hokej na travi Slovenije. Najuspe\xc5\xa1nej\xc5\xa1i klub v Sloveniji je HK Lipovci.\n_START_SECTION_\nZgodovina\n_START_PARAGRAPH_\nPrvo leto dr\xc5\xbeavnega prvenstva v Sloveniji v sezoni 1991/1992 je nastopilo pet ekip HK Svoboda, HK Lipovci, HK Triglav Predanovci, HK Pomurje in HK \xc5\xbdelezni\xc4\x8dar Maribor, ki so v tem vrstnem redu tudi zaklju\xc4\x8dili prvo prvenstvo. \xc5\xa0tevilo ekip je nato do konca sezone 2001/2002 vedno nihalo med petimi in \xc5\xa1estimi ekipami. V sezoni 1996/1997 je prenehal tekmovati HK \xc5\xbdelezni\xc4\x8dar Maribor, se je pa v tekmovanje v isti sezoni vklju\xc4\x8dil HK Moravske Toplice. _NEWLINE_Po izstopu UHK Svoboda iz lige v sezoni 2002/2003 so do sezone 2009/2010 v ligi igrale \xc5\xa1tiri ekipe HK Lipovci, HK Triglav Predanovci, HK Moravske Toplice in D\xc5\xa0R Murska Sobota. \xc5\xbdal pa je slednja iz tekmovanja v sezoni 2009/2010 izstopila, tako da trenutno v slovenski ligi nastopajo le trije klubi._NEWLINE_Od sezone 1999/2000 poteka tudi prvenstvo v \xc5\xbeenski kategoriji. \xc5\xbde od samega za\xc4\x8detka tekmujeta, edini slovenski \xc5\xbeenski ekipi, HK Triglav Predanovci in HK Moravske Toplice._NEWLINE_Slovenska liga v hokeju na travi je naslednica republi\xc5\xa1kih prvenstev Slovenije, ki so se odvijala za \xc4\x8dasa biv\xc5\xa1e dr\xc5\xbeave Jugoslavije. Prvo republi\xc5\xa1ko prvenstvo je bilo organizirano leta 1952 in prvi prvaki so postali igralci HK \xc5\xbdelezni\xc4\x8dar Maribor.'